Hundejeren blev sur over at manden påtalte, at hans hund ikke var i snor

En 25-årig hunde-ejer må nu ind og ruske tremmer i et år og to måneder efter at han i juni i år klaskede en tung brosten i hovedet på en 46-årig mand.

Den 46-årige havde påtalt, at mandens labrador ikke var i snor under luftningen i Byparken i Esbjerg.

Det ville hunde-ejeren ikke finde sig i. Så han samlede en brosten på over to kilo op og kylede den i hovedet på den 46-årige mand.

Ifølge jv.dk pådrog den 46-årige sig et brækket kindben og fik kraniebrud på grund af det voldsomme overfald.

Var prøveløsladt

Jv.dk skriver, at den 25-årige var prøveløsladt, da han gik amok med brostenen.

Efter overfaldet blev han anholdt og varetægtsfængslet i surrogat på en psykiatrisk afdeling. Den flygtede han fra og så røg han i fængsel.

Ifølge en mentalundersøgelse er den 25-årige gerningsmand personlighedsforstyrret. Men fængsel kan anvendes som straf.

Offeret er stadig stærkt påvirket af det rå overfald. Efter kraniebruddet har han mistet følelsen i to fingre og han går fortsat til psykolog.

Den 46-årige er fortsat sygemeldt fra sit arbejde.